暮春苦雨
作者：劉才邵
朝代：宋

paragraphs: 鳴鳩逐婦蟻移窠，衆山戴帽垂雲幕。
雨從中夜猛如傾，春晚東風真作惡。
竹響偏能䀨睡餘，曉寒無奈侵衣薄。
可惜殘花飛欲盡，賴有蒼苔襯初落。
瓦溝散水作疏簾，蟲網綴珠挂瓔珞。
波穿石罅泛瀧瀧，烟接水光低漠漠。
秧抽翠毯競穿泥，蠶戀遲眠未登箔。
求桑操耒田家急，久雨欲晴人意各。
稍見天邊嵐翠收，已覺林間鳥聲樂。
心懷莫悦厭蒸濕，眼界方期便開拓。
但得高風恣性吹，不怕歸雲無處著。
明朝準擬看溪山，已辦瘦笻與芒屩。